**Mae Llenyddiaeth Cymru yn chwilio am unigolyn deinamig sydd â gweledigaeth i arwain y sefydliad fel Cadeirydd Bwrdd y Cyfarwyddwyr**

**Gwirfoddol, tymor gwasanaeth o dair blynedd i ddechrau**

**Dyddiad cau: 9 Ebrill 2021 Cyfweliadau: 19/20 Ebrill 2021**

**Dyddiad cychwyn: Mai 2021\***

***(\*gan gynnwys presenoldeb yng Nghyfarfod Chwarterol y Bwrdd Rheoli ar 21 Mai, 4-6pm)***

**Ysbrydoli Cymunedau Datblygu Awduron Dathlu Diwylliant Llenyddol Cymru**

Mae Llenyddiaeth Cymru, y cwmni cenedlaethol ar gyfer datblygu llenyddiaeth, yn chwilio am Gadeirydd newydd i arwain y sefydliad i'w gyfnod nesaf.

Yn y cyfnod rhyfeddol hwn o her a newid, rydyn ni'n chwilio am unigolyn deinamig, ymroddedig sydd â gweledigaeth, a all arwain y sefydliad wrth i ni barhau i ail-ddychmygu a siapio ein tirlun llenyddol cyfoes, gan gadw'n driw at ein cenhadaeth a'n gwerthoedd. Mae gan bob un ohonon ni straeon i'w hadrodd – ac mae llenyddiaeth, fel un o'n ffurfiau hynaf ar gelfyddyd, yn dal i ysbrydoli a difyrru yn ei holl amrywiaeth.

Ers ei sefydlu yn 2011, mae Llenyddiaeth Cymru wedi ymateb i lu o heriau sy'n effeithio ar ein cymdeithas, ac yn fwy diweddar i'r ffordd mae'r pandemig byd-eang wedi effeithio ar ein cleientiaid a'n cynulleidfaoedd, yn enwedig y rhai mwyaf agored i niwed. Fel sefydliad sy'n dysgu, yn myfyrio, ac yn croesawu newid, rydyn ni wedi trawsnewid ein ffordd o weithio, gan ganolbwyntio ar sut gall llenyddiaeth wella bywydau pob un ohonon ni yn y Gymru fodern, fywiog rydyn ni i gyd yn rhan ohoni.

Mae ein diwylliant llenyddol yn gwneud cyfraniad enfawr i'n lles, gan roi llais i'r rhai sydd heb eu clywed ac ysbrydoli myfyrdod personol a thrafodaeth genedlaethol. Drwy ein systemau monitro a gwerthuso, a drwy gasglu tystiolaeth am effaith hirdymor, rydyn ni'n gwybod bod y gwaith rydyn ni'n ei wneud yn Llenyddiaeth Cymru – wedi'i gyd-greu a'i gyd-gyflwyno gydag awduron, darllenwyr a chymunedau – yn helpu i wneud Cymru a'r byd yn lle gwell.

Yn seiliedig ar ein dealltwriaeth o rym llenyddiaeth i wella a thrawsnewid bywydau, a'r angen i ganolbwyntio ein gweithgareddau lle byddan nhw'n cael yr effaith fwyaf, rydyn ni wedi nodi tair Blaenoriaeth Dactegol fydd yn sail i'n holl waith:

* Cynrychiolaeth a Chydraddoldeb – byddwn yn annog ac yn rhoi llwyfannau i leisiau llenyddol sydd heb gynrychiolaeth ddigonol, ac yn gweithio er mwyn creu diwylliant llenyddol cenedlaethol sy'n cynrychioli'r Gymru gyfoes.
* Iechyd a Lles – byddwn yn cefnogi ac yn eiriol dros y ffyrdd y gall llenyddiaeth gyfrannu'n gadarnhaol at iechyd a lles y genedl, a byddwn yn helpu i wella bywydau pobl Cymru.
* Plant a Phobl Ifanc – mae gallu cymryd rhan mewn ysgrifennu creadigol a darllen er pleser yn hawl i bawb, a byddwn yn gwneud cyfraniad sylweddol at les cenedlaethau'r dyfodol.

Rydyn ni'n agored i syniadau a dulliau newydd o weithio ar ein Bwrdd – ac mae ein hawduron, ein cynulleidfaoedd a'n cyfranogwyr yn ganolog i'n meddylfryd. Rydyn ni am sicrhau amrywiaeth cynyddol ymhlith ein cynulleidfaoedd ac am ddod o hyd i ffyrdd o gyrraedd a meithrin lleisiau a doniau newydd er mwyn sicrhau cyfle cyfartal a gwell cynrychiolaeth mewn llenyddiaeth. Rydyn ni'n croesawu ceisiadau gan bobl o ystod o gefndiroedd a phrofiadau o fewn y sector llenyddol a thu hwnt. Yr hyn sy’n bwysig i ni fydd eich ymrwymiad a'ch angerdd am ein gwerthoedd a'n cenhadaeth o rymuso, gwella a chyfoethogi bywydau drwy lenyddiaeth.

Rydyn ni'n chwilio am eiriolwyr cryf sy'n rhannu gweledigaeth a gwerthoedd y sefydliad ac fydd yn gweithio gyda'u cyd-Gyfarwyddwyr a'r staff i sicrhau safonau uchel o lywodraethiant, tryloywder a hygyrchedd.

Bydd ein Cadeirydd presennol, yr academydd a'r bardd **Kate North,** yn camu i lawr ym mis Mai 2021 ar ôl gwasanaethu am y cyfnod penodedig a nodir yn Erthyglau Cymdeithasu Llenyddiaeth Cymru. Bydd y Cadeirydd newydd yn arwain y cwmni i'w ail ddegawd ac yn mynd ati i siapio dyfodol y sefydliad ar adeg o gynnwrf a newid parhaus yn fyd-eang. Dyma gyfle cyffrous i ymuno â'r sefydliad wrth i ni ddatblygu cynllun strategol pedair blynedd newydd ar gyfer 2022 ymlaen a pharatoi ar gyfer adolygiad buddsoddi Cyngor Celfyddydau Cymru, gan adeiladu ar gryfder a llwyddiant [Cynllun Strategol Llenyddiaeth Cymru 2019-22](https://www.llenyddiaethcymru.org/amdanom-ni/cynllun-strategol-2019-2022/).

Bydd ein Blaenoriaethau Tactegol yn flaenllaw yn ein gwaith yn ystod y blynyddoedd nesaf, ac yn hynny o beth rydyn ni'n awyddus iawn i annog ceisiadau gan bobl sydd heb gynrychiolaeth ddigonol yn y sector llenyddiaeth, a gan y rhai sy'n profi gwahaniaethu oherwydd hil, hunaniaeth rhywedd, cyfeiriadedd rhywiol, statws priodasol, crefydd, cenedligrwydd, tarddiad ethnig, anabledd neu oedran. Rydym yn gweithredu diwylliant gwrth-hiliaeth ac yn datblygu ein polisiau Diogelu a pholisiau Adnoddau Dynol i gynnwys prosesau arfer da wrth weithio gyda’r rheiny sydd wedi dioddef trawma gwahaniaethu, ac yn gweithio tuag at fynd i’r afael â chynil-ymosodiad yn y gweithle. Rydyn ni'n ymroddedig i fodloni gofynion mynediad; rhowch wybod i ni beth sydd ei angen arnoch chi.

**Llenyddiaeth Cymru – Amdanon ni**

[Llenyddiaeth Cymru](https://www.llenyddiaethcymru.org/) yw'r cwmni cenedlaethol ar gyfer datblygu llenyddiaeth. Ein gweledigaeth yw Cymru lle mae llenyddiaeth yn grymuso, yn gwella ac yn cyfoethogi bywydau. Ein nod yw ysbrydoli cymunedau, datblygu awduron, a dathlu diwylliant llenyddol Cymru.

Rydyn ni'n aelod o Bortffolio Celfyddydau Cyngor Celfyddydau Cymru ac yn un o wyth Cwmni Cenedlaethol sydd hefyd yn cynnwys Cerddorfa Genedlaethol Gymreig y BBC, Ffilm Cymru, Cwmni Dawns Cenedlaethol Cymru, Theatr Genedlaethol Cymru, National Theatre Wales, Canolfan Mileniwm Cymru ac Opera Cenedlaethol Cymru. Mae Llenyddiaeth Cymru yn gweithio yn Gymraeg, yn Saesneg ac yn ddwyieithog ledled Cymru. Mae gennym swyddfeydd yn Llanystumdwy ac yng Nghaerdydd. Ein noddwr yw Syr Philip Pullman.

**Ynglŷn â swydd y Cadeirydd a sgiliau penodol**

Fel Cadeirydd, bydd y potensial gennych i ddod yn arweinydd eithriadol ac i ddarparu gweledigaeth ac arweiniad i'r sefydliad. Byddwch yn ysbrydoli Cyfarwyddwyr eraill a'r staff i sicrhau bod y sefydliad yn dal i arwain y sector, i ffynnu ac i ddatblygu ymhellach.

Fel Cadeirydd, byddwch yn gweithio'n agos gyda'r Prif Weithredwr ac yn arweinydd symbolaidd i'r sefydliad, gan eiriol dros ei genhadaeth a'i werthoedd ar y lefelau uchaf. Fel prif lefarydd Bwrdd y Cyfarwyddwyr, byddwch yn gweithredu fel ei gynrychiolydd mewn digwyddiadau allanol ac yn y cyfryngau.

Ymhlith y prif ddyletswyddau, mae:

* Rheoli, gwerthuso a chefnogi'r Prif Weithredwr
* Gweithio gyda staff allweddol i sicrhau bod y Bwrdd yn cyflawni ei gyfrifoldebau cyfreithiol ac elusennol
* Sicrhau bod y Bwrdd yn gweithredu fel tîm effeithiol ac yn rhoi her gadarnhaol i'r Swyddogion
* Sicrhau bod y Bwrdd yn gosod strategaeth y cwmni ac yn ei hadolygu'n rheolaidd
* Gweithio gyda'r Prif Weithredwr i gynrychioli'r cwmni gyda rhanddeiliaid allanol a datblygu perthnasoedd a rhwydweithiau'r sefydliad

Mae'r Bwrdd Rheoli yn cwrdd o leiaf bedair gwaith y flwyddyn ac mae disgwyl i'r Cyfarwyddwyr gyfrannu at waith strategol ychwanegol ar sail gorchwyl a gorffen, yn ôl yr angen. Bydd gofyn i'r Cadeirydd hefyd fynychu cyfarfodydd rheolaidd gyda'r Prif Weithredwr; cyfarfodydd lefel uchel gyda rhanddeiliaid a chyllidwyr ar brydiau; a chynrychioli'r sefydliad mewn digwyddiadau cyhoeddus. Mae angen ymrwymiad amser o ryw 25 diwrnod y flwyddyn.

Mae agwedd bositif tuag at yr iaith Gymraeg a dwyieithrwydd yn hanfodol ar gyfer y rôl yma.

**Ffi a Hygyrchedd**

Nid yw'r Cadeirydd na Chyfarwyddwyr y Bwrdd Rheoli yn cael cyflog, a swydd sy'n cael ei chyflawni'n wirfoddol yw hon. Fodd bynnag, gall y Cyfarwyddwyr hawlio treuliau rhesymol wrth gyflawni busnes yr elusen.

Mae Llenyddiaeth Cymru wedi ymrwymo i ddatblygu Bwrdd Rheoli amrywiol a mynd i'r afael â'r rhwystrau sy'n atal pobl rhag cyfranogi. Deellir bod swydd Cyfarwyddwyr yn ymrwymiad sylweddol, a gellir darparu cymorth i unigolion drwy dalu costau gofal plant a gofal arall ac unrhyw gostau rhesymol eraill sy'n codi fel rhan o ddyletswyddau'r Cyfarwyddwyr.

Mae Llenyddiaeth Cymru yn credu na ddylai cyfyngiadau ariannol atal pobl rhag dod yn Gyfarwyddwyr. Mewn amgylchiadau eithriadol, gallai Cyfarwyddwyr Llenyddiaeth Cymru ystyried digolledu Cyfarwyddwr arall am golli enillion oherwydd yr amser a dreulir yn cyflawni eu busnes fel Cyfarwyddwr. Byddai angen i unrhyw gytundeb o'r fath gydymffurfio â'r Polisi Taliadau Ymddiriedolwyr a byddai'n amodol ar gael cymeradwyaeth y Comisiwn Elusennau. Os ydych yn ansicr a fyddech yn gallu ymrwymo'r amser sydd ei angen i weithredu fel Cyfarwyddwr am resymau ariannol, cysylltwch â ni i drafod unrhyw bryderon sydd gennych.

Rydyn ni'n arbennig o awyddus i annog ceisiadau gan bobl sydd heb gynrychiolaeth ddigonol yn y sector llenyddiaeth, a gan y rhai sy'n profi gwahaniaethu oherwydd hil, hunaniaeth rhywedd, cyfeiriadedd rhywiol, statws priodasol, crefydd, cenedligrwydd, tarddiad ethnig, anabledd neu oedran. Rydyn ni'n ymroddedig i fodloni gofynion mynediad; rhowch wybod i ni beth sydd ei angen arnoch chi.

**Sut i wneud cais**

1. **Darllenwch** y wybodaeth yn y pecyn recriwtio hwn yn ofalus. Hefyd, darllenwch Gynllun Strategol Llenyddiaeth Cymru ar gyfer 2019-2022 [yma](https://issuu.com/llencymru-litwales/docs/llenyddiaeth_cymru_-_cynllun_strate) a'n [Hadroddiad Canol Tymor ar gyfer 2019-2022](https://www.llenyddiaethcymru.org/amdanom-ni/adroddiad-canol-tymor-2019-2022/).
2. **Ysgrifennwch lythyr cais** o ddim mwy na thair tudalen o A4 **neu lluniwch gais fideo** o ddim mwy na phum munud (mae'r ddau fformat yn dderbyniol ac o werth cyfartal). Dylai eich llythyr/fideo gynnwys eich enw, cyfeiriad post, rhif ffôn a chyfeiriad e-bost. Rhowch wybod i ni:
   * Pam mae gennych ddiddordeb yn swydd y Cadeirydd
   * Manylion eich sgiliau, eich gwybodaeth a'ch profiad a sut y byddent yn berthnasol i waith Llenyddiaeth Cymru
   * Manylion tri llwyddiant proffesiynol a'r rhesymau rydych chi'n falch ohonynt
   * Unrhyw wybodaeth arall sy'n berthnasol i'r swydd rydych chi'n ymgeisio amdani
3. Anfonwch y canlynol at [post@llenyddiaethcymru.org](mailto:post@llenyddiaethcymru.org) erbyn **5.00 pm ar 9 Ebrill 2021:**

* Eich llythyr cais neu fideo
* Eich CV (o ddim mwy na thair tudalen A4), gan gynnwys manylion dau ganolwr
* Ffurflen Cydraddoldeb ac Amrywiaeth Llenyddiaeth Cymru wedi'i chwblhau (ar gael [yma](https://www.llenyddiaethcymru.org/wp-content/uploads/2019/06/Ffurlen-Cydraddoldeb-ac-Amrywiaeth-Llenyddiaeth-Cymru.docx))

**Beth fydd yn digwydd nesaf?**

Byddwn yn asesu'r ceisiadau ac yn gwahodd ymgeiswyr llwyddiannus i gyfweliad digidol ar **19 neu 20 Ebrill 2021.** Bydd y panel cyfweld yn cynnwys aelodau o Fwrdd Cyfarwyddwyr Llenyddiaeth Cymru, aelodau o staff, a chynrychiolwyr o Gyngor Celfyddydau Cymru.

Os oes gennych unrhyw gwestiynau o gwbl neu os hoffech gael sgwrs gychwynnol, cysylltwch â ni drwy [post@llenyddiaethcymru.org](mailto:post@llenyddiaethcymru.org)

**Ein polisi recriwtio**

Mae Llenyddiaeth Cymru wedi elwa o fod yn rhan o [Ysgoloriaethau Creadigol Weston Jerwood](https://jerwoodarts.org/projects/weston-jerwood-creative-bursaries-2020-22/), sy'n cefnogi sefydliadau celfyddydol i ehangu eu dull o weithio o ran recriwtio a datblygu doniau amrywiol. Rydyn ni wedi ymrwymo i groesawu ymgeiswyr o ystod eang o gefndiroedd, sy'n cynnwys asesu ceisiadau yn rhannol ar sail cryfderau posib. Os hoffech wneud cais am y swydd hon ond eich bod yn ansicr a oes gennych brofiad digonol, cysylltwch â ni i gael sgwrs anffurfiol.

*Mae Llenyddiaeth Cymru yn elusen gofrestredig sy'n gweithio gyda chefnogaeth Cyngor Celfyddydau Cymru a Llywodraeth Cymru.*

**Atodiad 1**

**Cyfrifoldebau a Swyddogaethau Cyfarwyddwyr y Bwrdd Rheoli**

Mae Cyfarwyddwyr Llenyddiaeth Cymru hefyd yn Ymddiriedolwyr ac Aelodau. Mae rhai

swyddogaethau’r Bwrdd yn perthyn i rolau penodol, fel Ymddiriedolwyr/Cyfarwyddwyr neu

Aelodau, a chaiff hyn ei nodi yng nghofnodion y cyfarfodydd Bwrdd.

**i. Aelod Elusen**

Dyma’r meysydd gwaith ar ran y Bwrdd Rheoli sydd yn gyfrifoldeb i’r Cyfarwyddwyr yn eu swyddogaeth fel Aelodau’r elusen.

* **Apwyntiadau'r Bwrdd Rheoli**

Mae’r rhain yn cynnwys:

* Apwyntio Cyfarwyddwyr Newydd
* Estyniadau i Gyfnodau Gwasanaeth Cyfarwyddwyr
* Diswyddo Cyfarwyddwyr
* Ymddeoliadau Cyfarwyddwyr

Darperir gwybodaeth parthed apwyntiadau, estyniadau, diswyddiadau, ac ymddeoliadau o leiaf 4 wythnos cyn cyfarfodydd y Bwrdd Rheoli. Bydd apwyntiadau, estyniadau a diswyddiadau yn destun cadarnhad trwy bleidlais mwyafrif gan y Bwrdd Rheoli.

* **Newidiadau a diwygiadau i’r dogfennau llywodraethu**

Mae newidiadau a diwygiadau i Erthyglau Cymdeithasu Llenyddiaeth Cymru yn destun cynnig arbennig ar ran Aelodau’r elusen. Mae cytuno cynnig arbennig yn ddibynnol ar gadarnhad trwy bleidlais gan 75% o holl aelodaeth y Bwrdd Rheoli. Gan fod Cyfarwyddwyr Llenyddiaeth Cymru hefyd yn gwasanaethu fel Aelodau’r elusen mae cytuno cynnig arbennig yn ddibynnol ar gytundeb 75% o’r holl Fwrdd Rheoli.

* **Trafodion a Chytundebau rhwng Llenyddiaeth Cymru â Chyfarwyddwyr y Bwrdd Rheoli, Cyflogai, a Phersonau Cysylltiedig**

Gall Llenyddiaeth Cymru gynnig cytundebau i’w Cyfarwyddwyr, Cyflogai, a Phersonau Cysylltiedig i ddarparu gwasanaethau a/neu nwyddau. Rhaid i gytundebau o’r fath fod yn destun asesiad a chytundeb gan aelodau’r Elusen.

Ceir wybodaeth bellach ym mholisïau **Caffael**, **Taliadau Ymddiriedolwyr** a **Gwrthdaro Buddiannau** Llenyddiaeth Cymru.

* **Traul asedion os diddymir Llenyddiaeth Cymru**

Os diddymir Llenyddiaeth Cymru rhaid i’r Aelodau sicrhau dyraniad ei holl asedion net:

* i wireddu ei Wrthrychau Elusennol yn uniongyrchol; neu
* trwy eu trosglwyddo i elusen neu elusennau am bwrpasau tebyg i Wrthrychau Elusennol Llenyddiaeth Cymru; neu
* trwy eu trosglwyddo i elusen neu elusennau am bwrpasau sydd yn gyson â Gwrthrychau Elusennol llenyddiaeth Cymru.

**ii. Cyfarwyddwyr Elusen**

Mae Cyfarwyddwyr y Bwrdd Rheoli hefyd yn Ymddiriedolwyr yr elusen, a dyma’r grŵp o unigolion sydd yn rheoli, ac sydd â’r cyfrifoldeb cyfreithiol dros, reolaeth a gweinyddiaeth y cwmni a’r elusen.

Mae canllawiau’r Comisiwn Elusennau ([*The Essential Trustee*](https://assets.publishing.service.gov.uk/government/uploads/system/uploads/attachment_data/file/866947/CC3_feb20.pdf)) yn nodi swyddogaethau Ymddiriedolwyr fel y ganlyn:

* Gwneud yn siŵr bod eich elusen yn cyflawni ei dibenion er budd cyhoeddus
* Cydymffurfio â dogfen lywodraethol eich elusen a’r gyfraith
* Gweithredu er lles gorau eich elusen
* Rheoli adnoddau eich elusen mewn modd cyfrifol
* Gweithredu gyda gofal a sgil rhesymol
* Sicrhau bod eich elusen yn atebol

Mae gofyn i Gyfarwyddwyr cyflawni swyddogaethau Cyfarwyddwyr fel y’u nodir yn y Ddeddf Cwmnïau 2006 (adran 170-177):

* I weithredu o fewn pwerau’r Cwmni
* I hyrwyddo llwyddiant y Cwmni
* I weithredu’n annibynnol
* I weithredu gofal rhesymol, sgil a diwydrwydd
* I osgoi unrhyw wrthdrawiadau buddiannau
* I beidio derbyn unrhyw fuddiannau gan trydydd partïon
* I ddatgan unrhyw fuddion ynghlwm gydag unrhyw drefniant neu gytundeb arfaethedig

Dyma gyfrifoldebau penodol Cyfarwyddwyr:

* **Cyfreithiol ac Ariannol**

Rhaid i Gyfarwyddwyr y Bwrdd Rheoli:

* Sicrhau bod Llenyddiaeth Cymru yn gweithredu’n unol â chyfraith Cwmnïau, cyfraith Elusennau a’r Erthyglau Cymdeithasu. Mae hyn yn cynnwys cyflwyno datganiadau blynyddol a datganiadau ariannol i Dŷ’r Cwmnïau a’r Comisiwn Elusennau a chadw Cofrestrau'r Cwmni.
* Sicrhau bod Llenyddiaeth Cymru’n cydymffurfio â rheoliadau perthnasol y Comisiwn Elusennol a chyfraith Cwmnïau ac yn dilyn y Còd Llywodraethu i Elusennau.
* Gweithredu trosolwg a rheolaeth ariannol; craffu ar ddatganiadau ariannol chwarterol; trafod a chytuno cyllidebau blynyddol a cytuno ceisiadau cyllid a cynorthwyo i’w paratoi fel yn briodol.
* Sicrhau bod Llenyddiaeth Cymru’n cynnal cofnodion ariannol priodol ac yn paratoi cyfrifon archwiliedig blynyddol.
* Sicrhau bod yr holl drethi sy’n daladwy yn cael eu talu i Gyllid a Thollau Ei Mawrhydi.
* Sicrhau bod asedau Llenyddiaeth Cymru wedi’u diogelu ac yn cael eu rheoli’n dda.
* **Materion Cyflogaeth ac Adnoddau Dynol**

Mae Bwrdd Rheoli Llenyddiaeth Cymru yn gyfrifol am gyflogaeth ac adnoddau dynol y Sefydliad. Mae’r cyfrifoldeb yn cynnwys:

* Rheoli a datblygu polisïau cyflogaeth Llenyddiaeth Cymru, gan gynnwys cyfleoedd cyfartal, recriwtio, cwynion a disgyblaeth, arfarnu, absenoldeb tymor byr a thymor hir, treuliau a hyfforddiant.
* Goruchwylio’r broses o recriwtio staff uwch, cytundebau staff, ag unrhyw benderfyniadau sy’n ymwneud â materion diswyddo neu peidio adnewyddu cytundebau.
* Rheolaeth llinell y Prif Weithredwr.
* **Eirioli a Chyfathrebu**

Mae Cyfarwyddwyr y Bwrdd Rheoli yn gweithredu fel pencampwyr a chenhadwyr Llenyddiaeth Cymru. Mae hyn yn cynnwys:

* Hyrwyddo Llenyddiaeth Cymru yn y sector gyhoeddus, y sector preifat a’r trydydd sector i gryfhau ei broffil a hwyluso codi arian.
* Gweithredu fel hyrwyddwyr brwd dros Llenyddiaeth Cymru ar bob achlysur.
* Mynychu digwyddiadau Llenyddiaeth Cymru a digwyddiadau partneriaid fel pencampwr a llysgenhadon.
* Darparu gwybodaeth ac arbenigedd a allai fod o fudd i Llenyddiaeth Cymru.

Cynghorir yr holl Gyfarwyddwyr i gyfeirio at y dogfennau canlynol am wybodaeth bellach ynglŷn â’u swyddogaethau a chyfrifoldebau fel Ymddiriedolwyr elusen:

* Mae’r ddogfen **Materion ar gadw i’r Bwrdd Rheoli a chyfrifoldebau’r Prif Weithredwr** a **Chynllun Dirprwyo’r Bwrdd Rheoli** yn cynnig rhagor o fanylion ar gyfrifoldebau’r Bwrdd.
* Mae’r ***Essential Trustee***, canllaw y Comisiwn Elusennau, yn cynnig gorolwg o gyfrifoldebau a dyletswyddau Ymddiriedolwyr elusen. Gellir ei weld [yma](https://assets.publishing.service.gov.uk/government/uploads/system/uploads/attachment_data/file/622219/CC3_W.pdf).
* Mae’r Cod Llywodraethu i Elusennau yn cynnig arfer da ac egwyddorion llywodraethu. Gellir ei weld [yma](https://www.charitygovernancecode.org/cy/cod-llywodraethu-i-elusennau?set_language=cy).
* Mae’r ddogfen cyngor, **Llywodraethu, cyllid a gwydnwch elusennau: 15 cwestiwn y dylai ymddiriedolwyr eu gofyn** (i’w weld [yma](https://www.gov.uk/government/publications/charity-trustee-meetings-15-questions-you-should-ask/3495503)) yn cynnig cyngor ynglŷn â’ch rôl fel Cyfarwyddwr.
* Am fanylion llawn rolau, cyfrifoldebau a phwerau, dylid cyfeirio at y [Ddeddf Elusennau 2011](http://www.legislation.gov.uk/ukpga/2011/25/contents), y [Ddeddf Ymddiriedolwyr 2000](http://www.legislation.gov.uk/ukpga/2000/29/contents) a’r [Ddeddf Cwmnïau 2006](http://www.legislation.gov.uk/ukpga/2006/46/contents).